من بعد الإنجازات الكبيرة لي عرفها المغرب والزلزال الحكومي والقمر الإصطناعي وتاهل المنتخب للمونديال وإنجازات أخرى لي فرحات المغاربة وحسساتنا بأننا غادين فالطريق الصحيح ، هاهي فاجعة موت اكثر من 15 مرأة مغربية تدافعا على ود مساعدات غذائية بسيطة جدا ، رجعاتنا للواقع ، من بعد معشنا أسابيع بوهم أننا بلاد واعرة ، هاد الفاجعة فيقات كاع المغاربة على الواقع الحقيقي للمغرب ، مغرب البؤس والفقر ، مغرب المناطق المعزولة والمهمشة ولي خنشة ديال الطحين فيها الناس كيغامرو بحياتهم على ودها . وهادشي للأسف كيبين بأنه حقا كاين مغربين مغرب القمر الإصطناعي ومغرب فقير مهمش منسي عايش بمساعدات المحسنين ، الدولة ماحاضراش فيه ، وناس كيموتوا عرق بعرق كل نهار ، الفرق هو أنهم ماتو جماعة ليوم وهادشي لي خلاه يكون حادث مأساوي ويخلق الحدث ، ولكن راهم ميتين من شحال هادي غير جتث عايشة مهدورة الكرامة والإنسانية ، لقمة سائغة لتجار الإنتخابات ، وتجار التطرف و أي واحد كيقدم الإحسان بمقابل . المغرب ماغادي يمشي فين الى بقا خدام بهادشي ديال التكافل الإجتماعي والإحسان الغير مقنن والمؤدلج ، أو لإغراض إنتخابية ، خاص يولي عندنا تكافل مؤسساتي كتحرص عليه الدولة ، وتقوم بمهامها ماشي غير لي جا يبدى يفرق ، إذن فين هي مسؤولية الدولة اتجاه هاد المواطنين؟ 
كابوس مقتل 15 مرا فيقنا من احلام المونديال والقمر الصناعي وعرانا